CELEX: 32017R0786
Language: fi
Date: 2017-05-08 00:00:00
Title: Komission asetus (EU) 2017/786, annettu 8 päivänä toukokuuta 2017, asetuksen (EU) N:o 142/2011 muuttamisesta kalajauhon ja kalaöljyn määritelmien osalta (ETA:n kannalta merkityksellinen teksti. )

9.5.2017   
               
               
                  FI
               
               
                  Euroopan unionin virallinen lehti
               
               
                  L 119/1
               
            KOMISSION ASETUS (EU) 2017/786,
      annettu 8 päivänä toukokuuta 2017,
      asetuksen (EU) N:o 142/2011 muuttamisesta kalajauhon ja kalaöljyn määritelmien osalta
      (ETA:n kannalta merkityksellinen teksti)
      EUROOPAN KOMISSIO, joka
      ottaa huomioon Euroopan unionin toiminnasta tehdyn sopimuksen,
      ottaa huomioon muiden kuin ihmisravinnoksi tarkoitettujen eläimistä saatavien sivutuotteiden ja niistä johdettujen tuotteiden terveyssäännöistä sekä asetuksen (EY) N:o 1774/2002 (sivutuoteasetus) (1) kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1069/2009 ja erityisesti sen 31 artiklan 2 kohdan
      sekä katsoo seuraavaa:
      
                  (1)
               
               
                  Asetuksessa (EY) N:o 1069/2009 vahvistetaan eläimistä saatavien sivutuotteiden ja niistä johdettujen tuotteiden osalta ihmisten ja eläinten terveyttä koskevat säännöt, joilla pyritään ehkäisemään ja minimoimaan näistä tuotteista ihmisten ja eläinten terveydelle aiheutuvat riskit. Asetuksessa ryhmitellään kyseiset tuotteet tiettyihin luokkiin, jotka ilmentävät kyseisten riskien tasoa, ja säädetään kyseisten tuotteiden turvallista käyttöä ja hävittämistä koskevista vaatimuksista.
               
            
                  (2)
               
               
                  Komission asetuksessa (EU) N:o 142/2011 (2) vahvistetaan asetuksen (EY) N:o 1069/2009 täytäntöönpanosäännöt sekä määritellään eläimistä saatavat sivutuotteet, kuten kalajauho ja kalaöljy.
               
            
                  (3)
               
               
                  Kalajauho määritellään asetuksessa (EU) N:o 142/2011 liitteessä I olevassa 7 kohdassa vesieläimistä, merinisäkkäitä lukuun ottamatta, johdetuksi käsitellyksi eläinvalkuaiseksi. Kalaöljy, joka on saman teknisen prosessin tuotos kuin kalajauho, määritellään kyseisen liitteen 9 kohdassa.
               
            
                  (4)
               
               
                  Asetuksen (EY) N:o 1069/2009 3 artiklan 9 kohdan mukaisesti ’vesieläin’ määritellään viittaamalla neuvoston neuvoston direktiivin 2006/88/EY (3) 3 artiklan 1 kohdan e alakohtaan, ja sillä tarkoitetaan kaloja, jotka kuuluvat yläluokkaan Agnatha sekä luokkiin Chondrichthyes ja Osteichthyes, nilviäisiä, jotka kuuluvat pääjaksoon Mollusca ja äyriäisiä, jotka kuuluvat alajaksoon Crustacea.
               
            
                  (5)
               
               
                  ’Vesieläimen’ tämänhetkiseen määritelmään eivät kuulu meritähdet, jotka kuuluvat pääjakson Echinodermata alajaksoon Asterozoa, eivätkä muut viljellyt vedessä elävät selkärangattomat kuin nilviäiset ja äyriäiset. Näin ollen kalajauhon tai kalaöljyn tuotannossa ei ole tällä hetkellä mahdollista käyttää meritähtiä eikä muita viljeltyjä vedessä eläviä selkärangattomia kuin nilviäisiä ja äyriäisiä.
               
            
                  (6)
               
               
                  Meritähdet ovat meressä eläviä selkärangattomia, ja useimmat niistä saalistavat muita meressä eläviä selkärangattomia kuten nilviäisiä. Niitä pyydetään säännöllisesti sivutuotteena ihmisravinnoksi tarkoitettujen simpukoiden kasvatuksen yhteydessä ilman, että sillä olisi havaittavaa negatiivista vaikutusta meritähtipopulaatioon. Tämä tahaton sivusaalis on potentiaalisesti arvokas valkuaisenlähde sikaeläinten ja siipikarjan ruokinnassa.
               
            
                  (7)
               
               
                  Monisukamato Nereis virens on vaihtoehtoinen valkuaisenlähde viljeltyjen lihaa syövien kalojen ravinnossa, ja sen avulla voidaan vähentää ruokintakustannuksia ja riippuvuutta kalajauhosta.
               
            
                  (8)
               
               
                  Asetuksen (EY) N:o 1069/2009 johdanto-osan 18 kappaleessa todetaan, että vedessä eläviä selkärangattomia, jotka eivät kuulu kyseisen asetuksen 3 artiklan 9 kohdan määritelmän piiriin, kuten meritähdet sekä muut viljellyt vedessä elävät selkärangattomat kuin nilviäiset ja äyriäiset, ja jotka eivät aiheuta tautien leviämisriskiä, voidaan käyttää samoin edellytyksin kuin määritelmän piiriin kuuluvia vesieläimiä eli esimerkiksi kalajauhon valmistuksessa.
               
            
                  (9)
               
               
                  Eläimistä saatavia sivutuotteita ja tarttuvia spongiformisia enkefalopatioita koskevat unionin voimassa olevat säännöt (4) eivät kiellä meritähtien sekä muiden viljeltyjen vedessä elävien selkärangattomien kuin nilviäisten ja äyriäisten käyttämistä tuotantoeläinten rehun tuotannossa.
               
            
                  (10)
               
               
                  Koska luonnonvaraisista vesieläimistä, kuten meritähdistä, sekä muista viljellyistä vedessä elävistä selkärangattomista kuin nilviäisistä ja äyriäisistä saatavan käsitellyn eläinvalkuaisen käyttäminen yksimahaisten eläinten rehussa ei aiheuta suurempaa riskiä kuin kalajauhon käyttäminen tällaisessa rehussa, on aiheellista muuttaa ’kalajauhon’ ja ’kalaöljyn’ määritelmiä tiettyjen vedessä elävien selkärangattomien eläinten sisällyttämiseksi niihin.
               
            
                  (11)
               
               
                  Jotta suojellaan ympäristöä ja vältetään luonnonvaraisiin meritähtipopulaatioihin kohdistuvan uuden paineen luominen, meritähtien käyttäminen kalajauhon tuotannossa olisi rajoitettava tapauksiin, joissa meritähdet pyydetään direktiivissä 2006/88/EY tarkoitetulla nilviäisten tuotantoalueella.
               
            
                  (12)
               
               
                  Sen vuoksi asetuksen (EU) N:o 142/2011 liitteessä I olevassa 7 kohdassa olevaa kalajauhon määritelmää ja 9 kohdassa olevaa kalaöljyn määritelmää olisi muutettava.
               
            
                  (13)
               
               
                  Asetuksen (EU) N:o 142/2011 liitteessä X vahvistettuja kalaöljyn käsittelyvaatimuksia olisi laajennettava viittaamalla asetuksen (EY) N:o 1069/2009 10 artiklan 1 kohtaan, jotta sallitaan muiden kuin ihmisille tai eläimille patogeenisten vedessä ja maalla elävien selkärangattomien käyttäminen kalaöljyn tuotannossa, mikä käsittäisi meritähdet sekä muut viljellyt vedessä elävät selkärangattomat kuin nilviäiset ja äyriäiset.
               
            
                  (14)
               
               
                  Sen vuoksi asetuksen (EU) N:o 142/2011 liitteitä I ja X olisi muutettava.
               
            
                  (15)
               
               
                  Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
               
            ON HYVÄKSYNYT TÄMÄN ASETUKSEN:
      1 artikla
      Muutetaan asetuksen (EU) N:o 142/2011 liitteet I ja X tämän asetuksen liitteen mukaisesti.
      2 artikla
      Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
      
         Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
         Tehty Brysselissä 8 päivänä toukokuuta 2017.
         
            
               Komission puolesta
            
            
               Puheenjohtaja
            
            Jean-Claude JUNCKER
         
      
      
         (1)  EUVL L 300, 14.11.2009, s. 1.
      
         (2)  Komission asetus (EU) N:o 142/2011, annettu 25 päivänä helmikuuta 2011, muiden kuin ihmisravinnoksi tarkoitettujen eläimistä saatavien sivutuotteiden ja niistä johdettujen tuotteiden terveyssäännöistä annetun Euroopan parlamentin ja neuvoston asetuksen (EY) N:o 1069/2009 täytäntöönpanosta sekä neuvoston direktiivin 97/78/EY täytäntöönpanosta tiettyjen näytteiden ja tuotteiden osalta, jotka vapautetaan kyseisen direktiivin mukaisista eläinlääkärintarkastuksista rajatarkastusasemilla (EUVL L 54, 26.2.2011, s. 1).
      
         (3)  Neuvoston direktiivi 2006/88/EY, annettu 24 päivänä lokakuuta 2006, vesiviljelyeläimiin ja niistä saataviin tuotteisiin sovellettavista eläinten terveyttä koskevista vaatimuksista sekä vesieläinten tiettyjen tautien ehkäisemisestä ja torjunnasta (EUVL L 328, 24.11.2006, s. 14).
      
         (4)  Euroopan parlamentin ja neuvoston asetus (EY) N:o 999/2001, annettu 22 päivänä toukokuuta 2001, tiettyjen tarttuvien spongiformisten enkefalopatioiden ehkäisyä, valvontaa ja hävittämistä koskevista säännöistä (EYVL L 147, 31.5.2001, s. 1).
      
         LIITE
         Muutetaan asetus (EU) N:o 142/2011 seuraavasti:
         
                     1)
                  
                  
                     Muutetaan liite I seuraavasti:
                     
                                 a)
                              
                              
                                 Korvataan 7 kohta seuraavasti:
                                 
                                             ”7.
                                          
                                          
                                             ”kalajauholla” vesieläimistä, merinisäkkäitä lukuun ottamatta, viljellyistä vedessä elävistä selkärangattomista, myös neuvoston direktiivin 2006/88/EY (*1) 3 artiklan 1 kohdan e alakohdan piiriin kuuluvista, ja Asterias rubens -lajin meritähdistä, jotka pyydetään nilviäisten tuotantoalueella, johdettua käsiteltyä eläinvalkuaista.”
                                          
                                       
                                    (*1)  Neuvoston direktiivi 2006/88/EY, annettu 24 päivänä lokakuuta 2006, vesiviljelyeläimiin ja niistä saataviin tuotteisiin sovellettavista eläinten terveyttä koskevista vaatimuksista sekä vesieläinten tiettyjen tautien ehkäisemisestä ja torjunnasta (EUVL L 328, 24.11.2006, s. 14)."
						
                              
                           
                                 b)
                              
                              
                                 Korvataan 9 kohta seuraavasti:
                                 
                                             ”9.
                                          
                                          
                                             ”kalaöljyllä” vesieläinten, merinisäkkäitä lukuun ottamatta, viljeltyjen vedessä elävien selkärangattomien, myös direktiivin 2006/88/EY 3 artiklan 1 kohdan e alakohdan piiriin kuuluvien, ja Asterias rubens -lajin meritähtien, jotka pyydetään nilviäisten tuotantoalueella, käsittelystä johdettua öljyä tai ihmisravinnoksi tarkoitetun kalan käsittelystä saatua öljyä, jonka toimija on tarkoittanut muihin tarkoituksiin kuin ihmisravinnoksi;”.
                                          
                                       
                           
               
                     2)
                  
                  
                     Korvataan liitteessä X olevan II luvun 3 jakson A kohdan 2 kohta seuraavasti:
                     
                                 ”2.
                              
                              
                                 Kalaöljy
                                 Kalaöljyn tuotantoon saa käyttää ainoastaan asetuksen (EY) N:o 1069/2009 10 artiklan i, j ja l alakohdassa tarkoitettua luokkaan 3 kuuluvaa ainesta ja kyseisen asetuksen 10 artiklan e ja f alakohdassa tarkoitettua luokkaan 3 kuuluvaa vesieläinperäistä ainesta.”.